Rahadi Zakaria, S.I.P., M.H. () inggih punika salah satunggalipun sastrawan ingkang misuwur ugi minangka pulitikus saking Indonesia. Rahadi naté kapilih minangka anggota Dewan Perwakilan Rakyat Republik Indonesia kala mangsa 2009 dumugi 2014 ing Fraksi Partai Demokrasi Indonesia Perjuangan, dados dutaning tlatah Jawa Kilen VII; (Kabupatèn Bekasi, Kabupatèn Karawang, lan Kabupatèn Purwakarta). Ing jagat kasusastran Indonesia, namanipun kacathet minangka salah satunggal tiyang ingkang mandhégani ngadegipun Komunitas Negeri Poci sesarengan Piek Ardijanto Soeprijadi, Handrawan Nadesul, Adri Darmadji Woko, Eka Budianta, Kurniawan Junaedhie (1993)

Latar wingking 
Rahadi Zakaria lair ing Kabupatèn Purworejo, Jawa Tengah, tanggal 13 Fèbruari 1953. Miwiti pedamelanipun minangka juru warta. Sinaosa ngayahi jejibahan minangka anggota dhéwan, Rahadi Zakaria taksih ngalodhangaken wekdal saperlu nglairaken pakaryan awujud carita cekak lan geguritan. Awit taksih nèm, pakaryanipun sampun dipunmot wonten sawenèh ariwarta lan kalawarta antawisipun Dharma Nyata, Kumandang, Sekar Jagad, Sinar Harapan, Suara Karya, Berita Yudha, Kawanku, Tomtom, Kucica, SKM Simponi, SKM Swadesi, Majalah Dewi, lan sanèsipun. Awit saking kaprigelanipun ing kancah kausastran, piyambakipun asring dipuntimbali minangka pawicara wonten ing seminar, utawi narasumber wonten ing televisi.

Séda 
Rahadi Zakaria séda dinten Rebo, 8 Oktober 2014 tabuh 14:30 WIB ing griya sakit Telogorejo Semarang awit saking gerah jantung. Wulan Januari 2015, para panggurit saking sakpérang kutha sami makempal wonten ing Pusat Dhokumentasi Sastra H.B. Jassin saperlu mèngeti sédanipun Rahadi Zakaria kanthi mbabaraken satunggalipun buku kempalan geguritan kanthi judhul Negeri Rahadi.

Pakaryan 

 Dari Negeri Poci 1 (majalah Tiara, 1993)
 Dari Negeri Poci 2 (Puspa Warna, 1994)
 Dari Negeri Poci 3 (majalah Tiara, 1996)
 Dari Negeri Poci 4 (Kosakata Kita, 2013)
 Dari Negeri Poci 5 (Kosakata Kita, 2014)

Ugi pirsani 

 Handrawan Nadesul
 Kurniawan Junaedhie
 Penyair DNP
 Eka Budianta
 Prijono Tjiptoherijanto

Rujukan 

Seniman Indonesia
Sastrawan Indonésia
Anggota DPR RI
Artikel Wiki Mrebawani II kalamangsa 1